**Konzervdoboz-telefon**

Az alábbi játék a hangrezgés különböző közegekben való vezetéséről szól.

1. Két üres konzervdoboz aljára (középre) üssünk szöggel lyukat. (Nincs jelentősége annak, hogy a két doboz egyforma legyen.)
2. Fordítsuk a két lyukat egymáshoz, s egy kb. 5m hosszú vékony spárgát fűzzünk át mindkét lyukon. A spárga két végét csomózzuk meg.
3. Egy-egy gyerek fogja meg a két konzervdobozt, s álljanak egymástól olyan távol, hogy a spárga feszes legyen.

Ha a két játékos között, a spárga mentén vannak a többiek, akkor csendesen akár beszélgethetnek is, de fontos, hogy ne érjenek hozzá a spárgához.

1. Az egyik gyerek tartsa a füléhez a nála lévő konzervdobozt, a másik pedig halkan beszéljen bele a másikba.

Utána szerepcsere (és pár-csere), majd a tapasztaltok megbeszélése.

1. Végül próbáljuk ki azt is, hogy ugyanúgy „súg” az egyik gyerek a másiknak, de   
   a) vagy nem feszes a spárga,   
   b) vagy félre is teszik a konzervdoboz-telefont.

A „beszélő” által megrezegtetett levegő (légnemű közeg) rezgését átveszi a konzervdoboz (szilárd közeg), s továbbadja a feszes spárgának. A túloldalon a spárga megrezegteti a konzervdobozt, az a benne lévő levegőt, a „hallgató” fülébe jutott levegőrezgés pedig a dobhártyát, az a középfülben lévő hallócsontocskákat, s onnan már a csigába továbbítódik a rezgés.